b'\n_START_ARTICLE_\nKamerun\n_START_SECTION_\nKoulutus ja terveys\n_START_PARAGRAPH_\nSuurin osa lapsista p\xc3\xa4\xc3\xa4see ilmaisiin valtion yll\xc3\xa4pit\xc3\xa4miin kouluihin tai tuettuihin yksityisiin ja uskonnollisiin oppilaitoksiin. Kamerunin koulutusj\xc3\xa4rjestelm\xc3\xa4 on sekoitus brittil\xc3\xa4isi\xc3\xa4 ja ranskalaisia malleja, ja suurin osa opetuksesta annetaan englannin tai ranskan kielell\xc3\xa4. Kamerunissa on yksi Afrikan korkeimmista koulunk\xc3\xa4yntiasteista. Tyt\xc3\xb6t eiv\xc3\xa4t k\xc3\xa4y koulua yht\xc3\xa4 s\xc3\xa4\xc3\xa4nn\xc3\xb6llisesti kun pojat kulttuurillisten asenteiden, kodin velvollisuuksien, varhaisten avioliittojen ja raskauksien sek\xc3\xa4 seksuaalisen h\xc3\xa4irinn\xc3\xa4n vuoksi. Vaikka koulunk\xc3\xa4yntiaste on korkeampi etel\xc3\xa4ss\xc3\xa4, siell\xc3\xa4 ty\xc3\xb6skentelee suhteettoman paljon opettajia, ja pohjoisen kouluilla on krooninen henkil\xc3\xb6kuntapula._NEWLINE_Korkeampaa koulutusta antaa kuusi valtion hallinnoimaa yliopistoa. Lukuvuotena 1998\xe2\x80\x931999 niiss\xc3\xa4 oli yli 60\xc2\xa0000 opiskelijaa. Dekaanien, rehtoreiden ja valtion ministeri\xc3\xb6iden edustajien neuvosto hallinnoi kouluja apulaiskanslerin johtamana. Valtion rahoitus yliopistoille on v\xc3\xa4h\xc3\xa4ist\xc3\xa4, ja opiskelijoiden rekister\xc3\xb6innit muodostavat nimellisesti 25 prosenttia korkeakoulutuksen budjetista. Opiskelijat ovat kuitenkin taistelleet n\xc3\xa4it\xc3\xa4 maksuja vastaan siit\xc3\xa4 l\xc3\xa4htien, kun ne otettiin k\xc3\xa4ytt\xc3\xb6\xc3\xb6n vuonna 1993. Yliopistot ovat vastustaneet valikoivampaa p\xc3\xa4\xc3\xa4sykoepolitiikkaa yritt\xc3\xa4ess\xc3\xa4\xc3\xa4n kasvattaa opiskelijamaksujen tuomia tuloja, ja opiskelijoiden m\xc3\xa4\xc3\xa4r\xc3\xa4 on nyky\xc3\xa4\xc3\xa4n huomattavasti suurempi kuin 5\xc2\xa0000 henke\xc3\xa4, joita yliopistot alun perin rakennettiin kouluttamaan. Samaten palkkojen leikkaukset vuonna 1993 ovat tehneet p\xc3\xa4tevien ty\xc3\xb6ntekij\xc3\xb6iden l\xc3\xb6yt\xc3\xa4misen ja pit\xc3\xa4misen tiedekunnille vaikeiksi._NEWLINE_Vuodesta 1990 l\xc3\xa4htien yksityisi\xc3\xa4 instituutioita on syntynyt viiteen maakuntaan. N\xc3\xa4iss\xc3\xa4 kouluissa ker\xc3\xa4tyt maksut ovat viisi tai kymmenen kertaa suurempia kuin valtion kouluissa. Ne tarjoavat kuitenkin lyhyit\xc3\xa4 koulutusohjelmia esimerkiksi kirjanpidossa, johtamisessa, journalismissa ja internetteknologiassa, joten ne ovat opiskelijoiden keskuudessa suosittuja. Monet n\xc3\xa4ist\xc3\xa4 kouluista eiv\xc3\xa4t saavuta valtion infrastruktuurille ja tiedekunnille asettamia standardeja, ja niiden t\xc3\xa4ytyy toimia luvatta._NEWLINE_Terveydenhoidon taso on Kamerunissa yleisesti huono. Suurten kaupunkien ulkopuolella tilat ovat usein likaisia ja huonosti varustettuja. Endeemisiin, maassa pitk\xc3\xa4kestoisesti esiintyneisiin tauteihin kuuluvat denguekuume, filariaasi, leishmaniaasi, malaria, aivokalvontulehdus, skistosomiaasi ja unitauti. HIV:n/AIDSin levinneisyysasteeksi arvioidaan 5,4 prosenttia 15\xe2\x80\x9349-vuotiaiden keskuudessa, mutta vahva stigma tautia vastaan on pit\xc3\xa4nyt raportoitujen tapausten m\xc3\xa4\xc3\xa4r\xc3\xa4n keinotekoisen matalana. Perinteiset parantajat ovat suosittu vaihtoehto l\xc3\xa4nsimaiselle l\xc3\xa4\xc3\xa4ketieteelle.\n_START_SECTION_\nAluejako\n_START_PARAGRAPH_\nKamerunin perustuslaki jakaa maan kymmeneen puoliautonomiseen alueeseen, joita jokaista hallinnoi vaaleilla valittu aluevaltuusto. K\xc3\xa4yt\xc3\xa4nn\xc3\xb6ss\xc3\xa4 Kamerun kuitenkin noudattaa yh\xc3\xa4 j\xc3\xa4rjestelm\xc3\xa4\xc3\xa4, jota k\xc3\xa4ytettiin ennen uuden perustuslain vahvistamista vuonna 1996. Maa on jaettu kymmeneen maakuntaan tai provinssiin, joita jokaista hallinnoi presidentin nimitt\xc3\xa4m\xc3\xa4 kuvern\xc3\xb6\xc3\xb6ri. Kuvern\xc3\xb6\xc3\xb6rien teht\xc3\xa4v\xc3\xa4n\xc3\xa4 on toteuttaa presidentin tahto, raportoida maakuntien olosuhteista ja tunnelmista, hallinnoida virkamiehist\xc3\xb6\xc3\xa4, pit\xc3\xa4\xc3\xa4 yll\xc3\xa4 rauhaa ja valvoa pienempien hallintoalueiden johtajia. Kuvern\xc3\xb6\xc3\xb6reill\xc3\xa4 on laajat valtaoikeudet: he voivat m\xc3\xa4\xc3\xa4r\xc3\xa4t\xc3\xa4 propagandan k\xc3\xa4yt\xc3\xb6st\xc3\xa4 alueellaan ja kutsua h\xc3\xa4tiin armeijan, santarmit tai poliisin. Maakunnat on jaettu 58 departementtiin. Niit\xc3\xa4 johtavat presidentin nimitt\xc3\xa4m\xc3\xa4t prefektit, jotka toimittavat kuvern\xc3\xb6\xc3\xb6rien teht\xc3\xa4vi\xc3\xa4 pienemm\xc3\xa4ss\xc3\xa4 mittakaavassa. Departementit on edelleen jaettu arrondissementteihin, joita johtavat alaprefektit. Piirikunnat, joita hallinnoi piirikunnanjohtaja (ransk. chef de district), ovat pienimpi\xc3\xa4 alueellisia yksik\xc3\xb6it\xc3\xa4. Niit\xc3\xa4 on suurissa arrondissementeissa ja vaikeakulkuisilla alueilla._NEWLINE_Kolme pohjoisinta maakuntaa ovat Extr\xc3\xaame-Nord, Nord ja Adamaoua. Heti niiden etel\xc3\xa4puolella sijaitsevat Centren ja Estin maakunnat. Sud rajoittuu Guineanlahteen ja maan etel\xc3\xa4rajaan. Kamerunin l\xc3\xa4nsiosa on jaettu nelj\xc3\xa4\xc3\xa4n pienemp\xc3\xa4\xc3\xa4n maakuntaan: Littoral ja Sud-Ouest ovat rannikolla ja Nord-Ouest sek\xc3\xa4 Ouest taas l\xc3\xa4ntisill\xc3\xa4 ruohomailla. Nord-Ouestin ja Sud-Ouestin maakunnat kuuluivat aikoinaan brittil\xc3\xa4iseen Kameruniin, muut olivat osa Ranskan Kamerunia.\n_START_SECTION_\nKielikiista\n_START_PARAGRAPH_\nSiirtomaakauden aikana maahan tuodut eurooppalaiset kielet ovat aiheuttaneet kielellisen jaon Sud-Ouestin ja Nord-Ouestin maakunnissa asuvan englantia puhuvan viidesosan ja muun Kamerunin ranskankielisen v\xc3\xa4est\xc3\xb6n v\xc3\xa4lille. Sek\xc3\xa4 englanti ett\xc3\xa4 ranska ovat virallisia kieli\xc3\xa4. Kamerunin pidgin-englanti on yleisin lingua franca Britannian aiemmin hallinnoimilla alueilla. Englannin, ranskan ja pidginin sekoitus, jota kutsutaan nimell\xc3\xa4 camfranglais, on tullut suosituksi kaupungeissa 1970-luvun puoliv\xc3\xa4list\xc3\xa4 l\xc3\xa4htien. Kielijako on synnytt\xc3\xa4nyt suoranaisen kielisodan. Sotilasoperaation vuoksi v\xc3\xa4hint\xc3\xa4\xc3\xa4n 15\xc2\xa0000 englanninkielist\xc3\xa4 on paennut englanninkieliseen Nigeriaan syksyst\xc3\xa4 2017 alkaen, kymmeni\xc3\xa4 on kuollut ja satoja vangittu. Aiemmin jokseenkin merkitykset\xc3\xb6n englanninkielisten itsen\xc3\xa4isyysliike on saanut voimaa operaatioista ja julistanut Ambazoniaksi nimitt\xc3\xa4m\xc3\xa4ns\xc3\xa4 englanninkielisen alueen itsen\xc3\xa4iseksi. Tammikuussa 2018 separatistijohtajia, muun muassa niin sanotun pakolaishallituksen p\xc3\xa4\xc3\xa4mies Julius Ayuk Tabe, pid\xc3\xa4tettiin nigerialaishotellissa. Englanninkielisen alueen ihmiset eiv\xc3\xa4t ole vuonna 2018 k\xc3\xa4yneet ulkona maanantaisin pariin vuoteen.\n_START_SECTION_\nKirjallisuus ja elokuva\n_START_PARAGRAPH_\nKamerunin kirjallisuus ja elokuva ovat k\xc3\xa4sitelleet sek\xc3\xa4 eurooppalaisia ett\xc3\xa4 afrikkalaisia teemoja. Siirtomaakauden kirjailijat, kuten Louis-Marie Pouka ja Sankie Maimo saivat koulutuksensa eurooppalaisissa l\xc3\xa4hetysseuroissa ja ajoivat assimilaatiota Euroopan kulttuuriin keinona liitt\xc3\xa4\xc3\xa4 Kamerun osaksi modernia l\xc3\xa4nsimaailmaa. Toisen maailmansodan j\xc3\xa4lkeen Mongo Betin ja Ferdinand Oyonon kaltaiset kirjailijat analysoivat ja kritisoivat kolonialismia ja torjuivat aiemmat assimilaatiopyrkimykset. Pian itsen\xc3\xa4istymisen j\xc3\xa4lkeen elokuvantekij\xc3\xa4t, kuten Jean-Paul Ngassa ja Th\xc3\xa9r\xc3\xa8se Sita-Bella, alkoivat k\xc3\xa4sitell\xc3\xa4 samantyyppisi\xc3\xa4 aiheita. 1960-luvulla Mongo Beti ja muut kirjailijat k\xc3\xa4sitteliv\xc3\xa4t kolonialismin j\xc3\xa4lkeist\xc3\xa4 aikaa, Afrikan kehityksen ongelmia ja afrikkalaisen identiteetin l\xc3\xb6yt\xc3\xa4mist\xc3\xa4 uudelleen. Samoihin aikoihin 1970-luvun puoliv\xc3\xa4liss\xc3\xa4 muun muassa Jean-Pierre Dikongu\xc3\xa9 Pipa ja Daniel Kamwa tekiv\xc3\xa4t perinteisen ja siirtomaa-ajan j\xc3\xa4lkeisen yhteiskunnan v\xc3\xa4lisi\xc3\xa4 konflikteja k\xc3\xa4sittelevi\xc3\xa4 elokuvia. Seuraavien vuosikymmenten kirjallisuus ja elokuvataide keskittyiv\xc3\xa4t aiempaa enemm\xc3\xa4n kokonaan kamerunilaisten aiheiden ymp\xc3\xa4rille. Vuonna 2011 ilmestyi suomeksi naiskirjailija Calixthe Beyalan teos Ass\xc3\xa8ze afrikkalainen.\n_START_SECTION_\nUrheilu\n_START_PARAGRAPH_\nValtion politiikka tukee vahvasti urheilua sen kaikissa muodoissa. Perinteisiin urheilulajeihin kuuluvat kanoottikilpailut ja paini, ja useita satoja juoksijoita osallistuu 40 kilometri\xc3\xa4 pitk\xc3\xa4\xc3\xa4n Course de l\xe2\x80\x99espoir -juoksuun Kamerunvuorelle vuosittain. Kamerun on yksi harvoista trooppisista maista, joka on kilpaillut talviolympialaisissa. Urheilua Kamerunissa hallitsee kuitenkin jalkapallo. Amat\xc3\xb6\xc3\xb6rijoukkueita on runsaasti, ja ne ovat j\xc3\xa4rjest\xc3\xa4ytyneet etnisten ryhmien tai yrityssponsoroiden mukaan. Kamerunin jalkapallomaajoukkue on ollut yksi maanosan menestyneimmist\xc3\xa4 sen j\xc3\xa4lkeen, kun se p\xc3\xa4rj\xc3\xa4si hyvin vuoden 1990 maailmanmestaruuskilpailuissa. Kamerun on voittanut nelj\xc3\xa4 Afrikan mestaruutta ja kultamitalin vuoden 2000 olympialaisissa. Vuoden 2018 hein\xc3\xa4kuussa Kamerun oli Fifan rankingissa sijalla 49.'